**A cirkusz hercegnője**

Felvezető beszélgetés: előfordult már, hogy úgy láttátok, a felhők embereket, állatokat vagy mást formáznak?

Weöres Sándor: *Déli felhők* c. versének 7x4 = 28 sora van. (Ha a szerzőt és a címet is hozzászámítjuk, akkor összesen 30.)

Domb tövén, hol nyúl szalad,  
S lyukat ás a róka:  
Nyári fényben, napsütésben  
Felhőt les Katóka.

Zöld fűszál az ajka közt,  
Tenyerén az álla...  
A vándorló felhő-népet  
Álmosan csodálja.

Elől úszik Mog király,  
Kétágú az orra,  
Feje fölött koronája,  
Mint a habos torta.

Fut mögötte a bolond  
Szélesen nevetve,  
Nagy púpjából szürke kígyó  
Nyúlik az egekbe.

Törött kordén utazik  
Egy kopasztott kánya,  
S haját tépve Bogyóvére,  
A király leánya.

És utánuk cifra ház  
Gördül sok keréken,  
Benn a cirkusz hercegnője  
Öltözködik éppen.

Száz ruháját, ékszerét  
Odaadná szépen,  
Csak egy hétig futkoshatna  
Lenn a nyári réten.

A kinyomtatott verset soronként csíkokra vágjuk. Minden gyerek találomra húz egyet. A résztvevők száma alapján előre „ügyeskedni” kell, hogy épp annyi kihúzandó csík legyen, mint ahány játékos, hogy ne maradjon kihúzatlan verssor.

Közösen meghallgatjuk a verset megzenésítve Halász Judit előadásában kétszer, ezalatt a gyerekeknek sorba kell állniuk a náluk lévő verssorok szerint.

<https://www.youtube.com/watch?v=Va2zCRNInVw>

Ha szükséges, a játék vezetője irányítsa a korrekciót.

Ezután olvassák fel a verset úgy, hogy ki-ki csak a saját verssorát mondja.

Mondják el a verset közösen, egyszerre.

Beszéljük meg, milyennek képzelik el a cirkusz hercegnőjét.